作者:杜牧
標題:偶遊石盎僧舍
內容:敬岑草浮光，句沚水解脈。益鬱乍怡融，凝嚴忽頹坼。梅纇暖眠酣，風緒和無力。鳧浴漲汪汪，雛嬌村冪冪。落日美樓臺，輕煙飾阡陌。瀲綠古津遠，積潤苔基釋。孰謂漢陵人，來作江汀客。載筆念無能，捧籌慚所畫。任轡偶追閑，逢幽果遭適。僧語淡如雲，塵事繁堪織。今古幾輩人，而我何能息。